CELEX: 62017TN0158
Language: lv
Date: 2017-03-13 00:00:00
Title: Lieta T-158/17: Prasība, kas celta 2017. gada 13. martā – Post Telecom/EIB

8.5.2017   
            
            
               LV
            
            
               Eiropas Savienības Oficiālais Vēstnesis
            
            
               C 144/54
            
         Prasība, kas celta 2017. gada 13. martā – Post Telecom/EIB
   (Lieta T-158/17)
   (2017/C 144/73)
   Tiesvedības valoda – franču
   
      Lietas dalībnieki
   
   
      Prasītāja: Post Telecom SA (Luksemburga, Luksemburga) (pārstāvji – M. Thewes, C. Saettel un T. Chevrier, advokāti)
   
      Atbildētāja: Eiropas Investīciju banka
   
      Prasītājas prasījumi:
   
   
               —
            
            
               atcelt Eiropas Investīciju bankas (EIB) lēmumu, kas ietverts tās 2011. gada 6. janvāra vēstulē, ar ko prasītājai paziņots par tās piedāvājuma, ko tā bija iesniegusi iepirkuma procedūrā OP-1305 “Metropolitan area network and wide area network communication services for the European Investment Bank Group”, noraidīšanu, kā arī lēmumu piešķirt līguma slēgšanas tiesības citam pretendentam;
            
         
               —
            
            
               kā Vispārējās tiesas Reglamenta 89. pantā paredzētu procesa organizatorisko pasākumu vai arī kā minētā Reglamenta 91. pantā paredzētu pierādījumu savākšanas pasākumu uzdot EIB precizēt, vai tai iepirkuma procedūras laikā pirms vai pēc piedāvājumu iesniegšanas ir bijuši jebkādi kontakti ar TELINDUS, tostarp, lai gūtu plašākus skaidrojumus par tehnisko risinājumu, un attiecīgā gadījumā uzdot iesniegt visus šajā ziņā nosūtītos un saņemtos dokumentus; un uzdot iesniegt visus iepirkuma dokumentus, kuros minēta kontaktēšanās starp Eiropas Investīciju banku un TELINDUS SA par iepirkuma procedūru pirms vai pēc piedāvājumu iesniegšanas;
            
         
               —
            
            
               piespriest Eiropas Investīciju bankai samaksāt zaudējumu atlīdzību EUR 1 247 415,60 apmērā, pamatojoties uz ārpuslīgumisko atbildību;
            
         
               —
            
            
               piespriest Eiropas Investīciju bankai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza četrus pamatus.
   
               1.
            
            
               Ar pirmo pamatu tiek apgalvots vienlīdzīgas attieksmes un pārskatāmības principu pārkāpums saistībā ar specifikācijās paredzēto vērtēšanas metodi.
            
         
               2.
            
            
               Ar otro pamatu tiek apgalvota pienākuma norādīt pamatojumu neizpilde vai arī nepietiekama pamatojuma sniegšana, pirmkārt, attiecībā uz pretendenta, kuram tika piešķirtas līguma slēgšanas tiesības, piedāvājuma vērtējumu, kā arī, otrkārt, attiecībā uz prasītājas piedāvājuma vērtējumu.
            
         
               3.
            
            
               Ar trešo pamatu tiek apgalvota acīmredzama kļūda vērtējumā, specifikācijas noteikumu neievērošana un vienlīdzīgas attieksmes principa pārkāpums, kurus EIB ir pieļāvusi attiecībā uz pretendenta, kuram tika piešķirtas līguma slēgšanas tiesības, piedāvājuma vērtējumu un it īpaši attiecībā uz tā piedāvājuma vērtējumu saistībā ar tehnisko kritēriju Nr. 1.
            
         
               4.
            
            
               Ceturtais pamats, kas saistīts ar faktu kļūdu, acīmredzamu kļūdu vērtējumā, specifikācijas pārkāpumu, samērīguma un vienlīdzīgas attieksmes principu pārkāpumu un pilnvaru nepareizu izmantošanu, ko EIB ir pieļāvusi, izvērtējot prasītājas piedāvājumu. Šim pamatam ir divas daļas:
               
                           —
                        
                        
                           pirmā daļa ir par kļūdu faktu konstatēšanā pēc būtības vai arī acīmredzamu kļūdu vērtējumā, specifikācijas neievērošanu, pilnvaru nepareizu izmantošanu un samērīguma principa pārkāpumu;
                        
                     
                           —
                        
                        
                           otrā daļa ir par acīmredzamu kļūdu vērtējumā.